Afgetrede gidshond 'kry saam graad' met haar nooi | Netwerk24
05 April 2019 06:40
Die 11-jarige afgetrede gidshond Donna gaan Michelle Nel (32), 'n gesiggestremde nagraadse student, Donderdagaand na die verhoog vergesel wanneer sy haar meestersgraad in musiek (MMus) aan die Universiteit Stellenbosch (US) ontvang.
Donna saam met Michelle Nel, wat Donderdagaand haar meestersgraad in musiek ontvang. Foto: Verskaf
Nel ontvang die graad cum laude – 'n merkwaardige prestasie vir iemand wat blind is.
Die swart labrador was agt jaar – die grootste deel van haar studentejare aan die US – aan haar sy en volgens Nel het Donna 'n groot rol in haar sukses gespeel.
"Donna gaan ook vandag soos ek 'n geel gradeband om haar nek dra," sê Nel, wat haar reeds vir 'n doktorsgraad in sielkunde ingeskryf het.
Donna het in November 2018 afgetree. Luna, ook 'n swart labrador, het by Donna oorgeneem. Luna sal ook vandag in die gehoor sit wanneer Nel haar graad ontvang.
Intussen geniet Donna haar aftrede by Nel se ouers in die Helderberg-omgewing.
Nel se reis aan die US het in 2005 begin toe sy met haar BMus-graad begin het. Donna het haar in 2010 by Nel aangesluit.
Sy sê dat hoewel dit nie altyd maklik was om met 'n gestremdheid te studeer nie, het haar geloof en haar oortuiging dat die enigste manier tot 'n beter toekoms deur onderrig is, haar deurgedra.
"Ek is heeltemal gekant teen die stigma wat aan blindes gekoppel word. Ek glo niks moet in jou pad staan om te bereik wat jy wil nie, nie eens jou gestremdheid nie . . . alles is bereikbaar."